Пророчествата на Фатима-Мистериозната история на известната пророчица
Тя предрича идването на комунизма, Втората световна война и атентата срещу папата, десетилетия преди събитията да се случат. Пророчицата се казва Лусия дос Сантош и е едно от трите овчарчета, на които Дева Мария се явява точно преди 100 години – на 13 май 1917 година във Фатима. Тя не е португалската Ванга. Откровенията, които получава са свързани с много забуленост и тайни като последната част от тайната на Фатима е разкрита едва през 2000 година. Днес във Фатима се стичат милиони хора, които вярват, че Богородица ще отговори на молитвите им, а много учени продължават да дълбаят истински ли са виденията, които след дълги проучвания Католическата църква обявява за достоверни. Цялата история Всичко започва в началото на 20 век, във Фатима, Португалия. Градът носи мюсюлманско име, на дъщерята на Мохамед, и се намира на 120 километра от Лисабон. Франсиско и Жасинта Марто са брат и сестра, а Лусия дос Сантош е тяхна братовчедка. Заедно те пасат овцете, хората са доста бедни. В тази скромна среда се случва нещо невероятно. На трите деца, които са съответно Лусия на 10, Франсиско на 9, а Жасинта на 7 години, се явява Дева Мария. Датата е 13 май 1917 година. Те са абсолютно неграмотни. Дотолкова, че впоследствие за Лусия е трудно да си спомни датите и дните от седмицата. Децата са съвсем нормални, жизнени, обичат да играят както връстниците си на тази възраст. Основното им занимание е да пасат стадата на родителите. Жасинта Марто, Лусия дос Сантуш, Франсиско Марто  Един ден, когато са на паша, в нива, собственост на родителите, Дева Мария им се явява на едно дърво, високо малко над метър. Франсиско само я вижда, но не чува какво говори. Жасинта я вижда и чува. А Лусия успява и да говори с нея. Те виждат „жена, облечена в бяло, по-блестяща от слънцето, от която излиза безкрайна светлина“. Децата се намират на метър и половина разстояние от явлението. Богородица иска от тях да идват в продължение на шест месеца, на 13-то число, в същия час. Но децата не успяват да запазят тайната и на следващото явяване вече има петдесетина души, дошли да наблюдават. Те обаче нито виждат, нито чуват видението. Жасинта и братовчедка й Лусия На 13 юни 1917 година Дева Мария предрича, че Франсиско и Жасинта скоро ще отидат на небето. В действителност двете деца умират няколко години след това – момчето през 1918 година от испанска треска, а момичето през 1920 година. На Лусия Богородица казва, че тя ще остане още на земята за известно време. „Исус иска да му помогнеш, та хората да се молят на неговата майка“. Момичето е толкова търсено от хората, че променят идентичността му и го преместват в Испания, там тя става монахиня.   Какво гласи тайната на Фатима? Тайната на Фатима съдържа три части: в първата децата виждат ада, във втората се предрича Втората световна война и ролята на Русия, а в третата се говори за смъртта на папата.   Първа част „Видяхме огромно море от огън, в което бяха потопени демоните, а душите сякаш бяха като прозрачни въглени“ – пише Лусия в спомените си. „Дяволите са оприличени като ужасяващи животни“. Видението продължава само миг, а децата са ужасно изплашени. Дева Мария им казва, че това е адът, където отиват душите на горките грешници.   Втора част Богородица добавя, че „войната скоро ще свърши“ (Първата световна война), но ако не престанат да обиждат Бога, скоро ще започне нова, още по-лоша.“ Тя иска Русия да бъде посветена на нейното непорочно сърце. „Ако ме послушате, Русия ще се обърне и ще има мир, ако ли не, ще разпространи своите грешки по света, ще води война и преследвания на Църквата, добрите ще станат мъченици, Светият Отец ще страда много, папата ще страда много, много народи ще бъдат погълнати, но накрая моето непорочно сърце ще триумфира“. Дева Мария предрича, че папата ще посвети Русия на нея и страната ще се обърне, тогава ще настъпи време на мир“. Трябва да се има предвид, че децата са били абсолютно неграмотни. За тях Русия не означава абсолютно нищо, „Това да не е магарицата на чичо?“ – пита после едното. Всичко това се случва през май 1917 година, Октомврийската революция все още не е настъпила и комунизмът още не е дошъл на власт в половин Европа. Но папата изпълнява частично желанието, изказано във видението на трите овчарчета. Пий XII посвещава целия свят, подразбира се и Русия, на пресветото сърце на Мария. Бидейки православна страна и сериозна велика сила, Светият Отец не посмява да направи такъв акт, който може да бъде осъден и счетен за вмешателство в работите на страна, която не е католическа. По-късно папа Йоан Павел II повтаря посвещаването на света на сърцето на Мария: на 13 май 1982 и на 13 май 1991 година.   Трета част Това е най-интересната част, защото тя предрича смъртта на папата. Лусия не говори за това явление в началото. Тя го прибавя впоследствие към своите спомени като изпраща плика на епископа и на папата. Искането е тази част от тайната на Фатима да не бъде огласявана публично до 1960 година. „Видяхме епископ, облечен в бяло (папата), много други епископи, свещеници, монаси и монахини, които се качват по една стръмна планина. Преди да стигне върха обаче, Светият Отец, покосен от скръб и болка се моли за душите на труповете, които среща по пътя. Накрая е убит от група войници, които стрелят по него“. Тези думи, според тълкованието на Католическата църква на явленията от Фатима, съответстват на масивните преследвания по време на тоталитарните режими срещу вярата и църквата, както срещу Католическата, така и срещу Православната. Кой е епископът в бяло? 65 години по-късно на площад „Свети Петър“ на 13 май 1981 година, забележете датата на явленията от Фатима, Али Агджа стреля срещу папа Йоан Павел II и го улучва с два куршума. Единият в корема, който минава през кръста и излиза през гръбначните прешлени. Йоан Павел II е вкаран в операционната в безсъзнание. Изгубил е страшно много кръв, около три литра. Положението изглежда безнадеждно. Секретарят на папата монс. Станислав Дживиш разказва, че вече са били в готовност да съобщят за смъртта на папата. Но сърцето му успява да издържи. Когато се възстановява, първата работа на Йоан Павел II е да поиска всички документи за Фатима. Папата е впечатлен от невероятното съвпадение на двете дати – 13 май 1917 година – явленията, и 13 май 1981 година – атентатът. „Една майчинска ръка промени траекторията на куршума. И агонизиращият папа се спря на прага на смъртта“ – казва по-късно папа Войтила. За Лусия, която през 1935 година става монахиня, няма съмнение. Тя е сигурна, че Йоан-Павел II e епископът от видението. Танцът на слънцето Виденията завършват на 13 октомври 1917 с един интересен метеорологичен фономен. На мястото на виденията е пълно с хора, дошли са хиляди от цяла Португалия. Идват и мнозина с намерение да разкрият „измамата на виденията“, има и много радикално настроени журналисти. Те виждат една силна светлина, но не и фигурата на Дева Мария, която е осезаема само за трите овчарчета. В един момент слънцето започва да се върти, може да бъде гледано без специални приспособления, без проблеми за очите. Сякаш са свидетели на слънчево затъмнение. В един момент на хората им изглежда, че слънцето ще падне върху тях, но то изведнъж се спира и се връща обратно на небето. „Слънцето започна да танцува и в един момент изглеждаше, че се отделя от небето и тръгва към нас, като огнено колело“ – спомня си Алфредо да Силва Сантос. „Чух радостни викове на хиляди хора. Тогава повярвах. Сигурен бях, че това не е внушение. Видях слънцето, както никога не съм го виждал след това“ – твърди инженерът Марио Годиньо. Важна подробност в цялата история е, че дрехите на всички присъстващи мокри до кости от силния дъжд, след движението на слънцето, внезапно са сухи. Истина ли са виденията във Фатима? Виденията във Фатима са предмет на засилен интерес от страна на медиите и на обществото, особено в Западна Европа. Още повече, че третата част на тайната на Фатима е огласена едва през 2000 година от Йоан-Павел II. Предишните папи – Пий XII, Йоан XXIII и Павел VI просто прочитат плика, съдържащ тайната и го връщат обратно в секретния архив. Фатима е едно от многото места, където Дева Мария се явява на различни хора през вековете по света: деца, свещеници, монахини, обикновени вярващи. Това са Лурд във Франция, Рим, Ла Салет – отново Франция, Сиракуза – Италия и други. Общо 15 са признатите от Католическата църква явявания. А всички документирани видения от началото на нашата ера са над 2 хиляди. Има и случаи, в които Католическата църква не счита явяванията за достоверни или поне не ги подкрепя официално. Такъв е казусът с Междугорие в Босна и Херцеговина. През 1919 година специална църковна комисия започва да изследва явленията във Фатима. В заключенията участва и папа Пий XI, а през октомври 1930 година местният епископ Силва обявява виденията на децата за достоверни. Всички следващи папи също признават случилото се във Фатима, като Йоан-Павел II се чувства по-особен начин свързан с пророчеството за умрелия папа. Да, но папата не умира. „Не винаги пророчествата се изпълняват дословно, те не са филм, който се реализира кадър по кадър. Ние с молитвите и действията си, както и Бог, можем да влием над развоя на събитията“ – обяснява кардинал Ратцингер, впоследствие папа Бенедикт XVI. Може ли Фатима да е лъжа, изфабрикувана от Католическата църква? По-скоро не. Децата не са били под давление на църквата, в началото родителите им, свещеникът и епископът се опитват да ги разубедят, да ги заплашват, дори кметът ги заключва за известно време. Ако ставаше дума за машинация, нямаше да се държи в тайна толкова дълго третата част от посланието. За истинността на събитията говори най-вече самата личност на сестра Лусия дош Сантош. „Когато говори с нея, човек е впечатлен от паметта й, тя си спомня събитията от 1917-та година и ги описва с точност все едно в момента гледа филм“ – разказва кардинал Тарчизио Бертоне, специален пратеник на папата.    Лусия дос Сантош и папа Йоан-Павел II Сестра Лусия не записва виденията по свое желание, тя го прави по заповед на епископа. В началото тя е неграмотна, както братовчедите си. Едва на 17 години започва да учи. Прекарва целия си живот в писане и пазене на посланието от Фатима. Особено огорчена е от факта, че вместо да възприемат общото послание за обръщане, за покаяние на греховете, хората се интересуват от това има ли тайна и дали всичко около посланието е разкрито. Тя е категорична, че няма какво друго да се добави.   Скептиците Но дори и в католическия свят не всички вярват на сестра Лусия. Първо относно танца на слънцето, видян от най-много хора. Различни учени твърдят, че може да става дума за групово внушение, тоест хората виждат това, което мозъкът им предлага под влияние на визуални стимули. Това обаче не предполага изсушаването на дрехите. Според други анализатори, сред които Кевин Маклур, има естествени явления, чрез които може да се обясни феномена. Той казва, че свидетелските разкази не са единни, те говорят за различни движения на слънцето, едни за зиг-заг, други за въртене, цветът е червено-жълто-пурпурен или сиво-син. Според друг учен – Стюърт Камбел това явление може да се наблюдава при наличие на прах в стратосферата. Джо Никел пък твърди, че става въпрос за параелиус – явление, което става при определени атмосферни условия, слънчевия диск може да бъде видян с разлика от 22 градуса като преместен от обичайното си място. А временна деформация на образа върху ретината, поради дълго излагане на светлина, би могла да предизвика илюзията за движение. 100 години по-късно На 13 май 2017 година се навършват 100 години от явленията във Фатима. По случая на място отива настоящият папа Франциск. Той ще обяви за светци двете овчарчета, починали като деца – Франсиско и Жасинта. Милиони хора от целия свят се стичат в светилището, за да измолят здраве и спасение. Но 100 години по-късно полемиките не са престанали. „Пророчествата от Фатима не са свършили, те могат да се адаптират към променящите се исторически обстоятелства. Много от бичовете на съвременния свят – от секуларизма, консуматорското общество и моралния упадък може да бъдат поставени на мястото на комунизма от пророчеството“ – казва експертът Сандра Зимбар-Шварц, експерт по Богородица. Източник: zajenata.bg